16.6.2023
EL
Επίσημη Εφημερίδα της Ευρωπαϊκής Ένωσης
C 214/107 Πέμπτη 19 Ιανουαρίου 2023
P9_TA(2023)0014
Η κατάσταση των δημοσιογράφων στο Μαρόκο και ιδίως η περίπτωση του Omar Radi Ψήφισμα του Ευρωπαϊκού Κοινοβουλίου της 19ης Ιανουαρίου 2023 σχετικά με την κατάσταση των δημοσιογράφων στο Μαρόκο και ιδίως την περίπτωση του Omar Radi (2023/2506(RSP)) (2023/C 214/09)
Το Ευρωπαϊκό Κοινοβούλιο, — έχοντας υπόψη το άρθρο 144 παράγραφος 5 και το άρθρο 132 παράγραφος 4 του Κανονισμού του, Α. λαμβάνοντας υπόψη ότι ο ανεξάρτητος ερευνητής δημοσιογράφος Omar Radi, ο οποίος κάλυψε τις διαδηλώσεις του Χιράκ και κρατικά σκάνδαλα διαφθοράς, κρατείται από τον Ιούλιο του 2020 και καταδικάστηκε σε εξαετή φυλάκιση με χαλκευμένες κατηγορίες κατασκοπείας, καθώς και με κατηγορίες βιασμού, τον Ιούλιο του 2021· λαμβάνοντας υπόψη ότι η ποινή του επικυρώθηκε κατ’ έφεση τον Μάρτιο του 2022· λαμβάνοντας υπόψη ότι παραβιάστηκαν πολυάριθμες εγγυήσεις τήρησης της νόμιμης διαδικασίας, γεγονός που καθιστά τη δίκη εγγενώς άδικη και μεροληπτική· λαμβάνοντας υπόψη ότι οι παραβιάσεις αυτές περιλάμβαναν παρατεταμένη προσωρινή κράτηση ενός έτους χωρίς αιτιολόγηση και παρεμπόδιση της πρόσβασης στον φάκελο της υπόθεσης και σε δύο βασικούς μάρτυρες υπεράσπισης, οι οποίοι εμποδίστηκαν να εμφανιστούν στο δικαστήριο· λαμβάνοντας υπόψη ότι ο κ.
Radi προσέφυγε στο Ακυρωτικό Δικαστήριο· λαμβάνοντας υπόψη ότι τιμήθηκε με το βραβείο για την ελευθερία του Τύπου των Δημοσιογράφων Χωρίς Σύνορα για το 2022· Β. λαμβάνοντας υπόψη ότι ο δημοσιογράφος Taoufik Bouachrine κρατείται από τον Φεβρουάριο του 2018 και καταδικάστηκε κατ’ έφεση τον Σεπτέμβριο του 2021 σε 15 έτη φυλάκισης για εγκλήματα κατά της γενετήσιας ελευθερίας· λαμβάνοντας υπόψη ότι σημειώθηκαν σημαντικές παραβιάσεις των εγγυήσεων τήρησης της νόμιμης διαδικασίας στην περίπτωση του Soulaimane Raissouni, ο οποίος τον Φεβρουάριο του 2022 καταδικάστηκε σε ποινή πενταετούς φυλάκισης για εγκλήματα κατά της γενετήσιας ελευθερίας σε μεροληπτική δίκη· Γ. λαμβάνοντας υπόψη ότι η ελευθερία του Τύπου στο Μαρόκο επιδεινώνεται διαρκώς και έπεσε στην 135η θέση του Παγκόσμιου Δείκτη Ελευθερίας του Τύπου για το 2022· λαμβάνοντας υπόψη ότι πολλοί δημοσιογράφοι, όπως ο Ignacio Cembrero, τελούν υπό ψηφιακή παρακολούθηση, εκφοβίζονται και παρενοχλούνται δικαστικά, ενώ άλλοι καταδικάζονται σε μακροχρόνιες ποινές φυλάκισης, όπως ο Maati Monjib· Δ. λαμβάνοντας υπόψη ότι το 2020 οι Δημοσιογράφοι Χωρίς Σύνορα εξέφρασαν ανησυχίες στον Ειδικό Εισηγητή του ΟΗΕ για τη βία κατά των γυναικών και των κοριτσιών σχετικά με την κατάχρηση των κατηγοριών εξαναγκασμού σε ασέλγεια για την απαξίωση δημοσιογράφων, μια ανησυχητική πρακτική που καταδικάστηκε επίσης από τη φεμινιστική οργάνωση Khmissa και τη Μαροκινή Ένωση Ανθρωπίνων Δικαιωμάτων· 1. παροτρύνει τις μαροκινές αρχές να σεβαστούν την ελευθερία της έκφρασης και την ελευθερία των μέσων ενημέρωσης, να εγγυηθούν αμερόληπτη δίκη στους φυλακισμένους δημοσιογράφους, ιδίως στους Omar Radi, Souleiman Raissouni και Taoufik Bouachrine, με όλες τις εγγυήσεις τήρησης της νόμιμης διαδικασίας, να διασφαλίσουν την άμεση προσωρινή αποφυλάκισή τους και να σταματήσουν την παρενόχληση όλων των δημοσιογράφων, των δικηγόρων και των οικογενειών τους· παροτρύνει τις αρχές να εκπληρώσουν τις διεθνείς υποχρεώσεις τους στον τομέα των ανθρωπίνων δικαιωμάτων σύμφωνα με τη συμφωνία σύνδεσης ΕΕ-Μαρόκου· 2. καταδικάζει απερίφραστα την κατάχρηση καταγγελιών εξαναγκασμού σε ασέλγεια, προκειμένου να αποτρέπονται οι δημοσιογράφοι από την εκτέλεση των καθηκόντων τους· πιστεύει ότι η κατάχρηση αυτή θέτει σε κίνδυνο τα δικαιώματα των γυναικών· 3. εκφράζει την έντονη ανησυχία του για τους ισχυρισμούς ότι οι μαροκινές αρχές διέφθειραν βουλευτές του Ευρωπαϊκού Κοινοβουλίου· ζητεί την εφαρμογή των ίδιων μέτρων που εφαρμόζονται στους εκπροσώπους του Κατάρ· επαναλαμβάνει τη δέσμευσή του να διερευνήσει πλήρως και να αντιμετωπίσει τις περιπτώσεις διαφθοράς στις οποίες εμπλέκονται τρίτες χώρες που επιδιώκουν να αποκτήσουν επιρροή στο Ευρωπαϊκό Κοινοβούλιο· 4.
υπογραμμίζει ότι το ψήφισμά του της 15ης Δεκεμβρίου 2022 ζητούσε τη σύσταση ειδικής επιτροπής επιφορτισμένης με τον εντοπισμό πιθανών ελλείψεων στους κανόνες του Ευρωπαϊκού Κοινοβουλίου όσον αφορά τη διαφάνεια, την ακεραιότητα και τη διαφθορά, και με την υποβολή προτάσεων για μεταρρυθμίσεις·